《釋名》曰：歲，越也，越故限也。年，進也，進而前也。祀，已也，新氣生，故氣已也。載，載生物也。
《易》曰：寒往則暑來，暑往則寒來，寒暑相推，而歲成焉。
《洪范》曰：葉用五紀，一曰歲。孔安國曰：所紀四時也。
《禮》曰：日窮于次，月窮于紀，星回于天，數將幾終，歲且更始。歲者四時一終日一周天之名也。言前至孟春之月，日復在營室，月復建寅，昏復參中，旦復尾中，故曰更始也矣。
《爾雅》曰：太歲在甲曰閼逢，在乙曰旃蒙，在丙曰柔兆，在丁曰強圉，在戊曰著雍，著，孫炎音豬略切，《郭璞音義》曰：著者，或作祀黎是也。在己曰屠維，在庚曰上章，在辛曰重光，在壬曰玄黓，郭璞音翼。在癸曰昭陽。太歲在寅曰攝提格，在卯曰單閼，在辰曰執徐，在巳曰大荒落，在午曰敦牂，郭璞音孑郎反。在未曰協洽，在申曰涒灘，郭璞曰：涒音湯昆反。灘音湯干反。在酉曰作噩，孫炎音愕。在戌曰閹茂，在亥曰大淵獻，在子曰困敦，在丑曰赤奮若。
又曰：夏曰歲，商曰祀，周曰年，唐虞曰載。郭璞注曰：歲取星行一次，祀取四時一終也，年取禾一熟也，載取物終歲更始者也。
《史記曰·天官書》曰：臘之明日，人眾卒歲一會，飲酒，發陽氣，故曰初歲。
《魏略》曰：董遇好學，讀書常以三余，冬，歲之余，夜與陰雨，日之余。
《尚書大傳》曰：凡六沴之作，歲之朝，月之朝，日之朝，后王受之；歲之中，月之中，日之中，則正卿受之，歲之夕，月之夕，日之夕，則庶民受之。鄭玄曰：自正月盡四月為歲之朝。后志曰：凡六氣相傷謂之沴。
《尚書考靈曜》曰：天地開辟，元歷紀名，月首甲子，冬至日月五緯俱起牽牛。初，日月若懸璧，五星若編珠，青龍甲子攝提格孳。青龍，歲也。歲在寅曰攝提格。孳猶生也。
《春秋元命苞》曰：歲之為言遂也。遂，出也。出行事于所直辰也。
《淮南子》曰：太陰治春，則欲行仁惠溫良；木德仁，故柔良。太陰治夏，則欲布施宣明；火德陽也，故布德遍明。太陰治秋，則欲修備繕兵；金德剛斷，故修兵也。太陰治冬，則欲猛毅剛強。水德純陰，冰凍閉固，故堅強也。三歲而改節，六歲而一衰，衰，疫疾也。十二歲而一荒。蔬不熟為荒也。
《淮南子》曰：見一葉之落，知歲之將暮。
《呂氏春秋》曰：天行不信，莫能成歲。
《廣志》曰：青龍、天一、太陰，太歲也。
袁子《正書》語曰：歲在申酉，乞漿得酒；歲在辰巳，嫁妻賣子。夫盛衰更代，豐荒相半，天之常道也。
《楚辭》曰：獻歲發春兮。獻，進也。
又曰：開春發歲兮。承陽施惠，養百姓也。